B. Bugár, podpredseda NR SR: (2003-04-25):
V rokovaní budeme pokračovať ďalším bodom, ktorým je Správa o výsledku hospodárenia Národnej banky Slovenska za rok 2002. Páni poslanci, žiadam vás, aby ste sa trošku utíšili, o pár decibelov menej by prospelo rokovaniu. Prosím teraz Národnú radu, aby sa sústredila, budeme prerokúvať správu Národnej banky Slovenska, ktorú ste dostali ako tlač 179, spoločnú správu máte v tlači 179a. Prosím guvernéra Národnej banky Slovenska pána Mariána Juska, aby správu uviedol. Pán guvernér, nech sa páči, máte slovo. M. Jusko, guvernér NBS: Vážený pán predsedajúci, vážené panie poslankyne, vážení páni poslanci, dámy a páni. V súlade so zákonom o Národnej banke Slovenska  vám predkladám správu  o výsledku hospodárenia za rok 2002. Popri údajoch o účtovnej uzávierke Národnej banky Slovenska a o výroku audítora  o jej overení sa v tejto správe osobitne uvádzajú údaje o nákladoch na činnosť Národnej banky Slovenska. Predkladaný materiál  je pomerne rozsiahly a podrobný.  Domnievam sa, že dáva dostatok informácií o činnostiach banky v minulom roku, preto mi dovoľte, aby  som výsledky  hospodárenia banky uviedol  len niekoľkými  základnými údajmi. Hospodárenie NBS je ovplyvňované predovšetkým realizáciou  menovej politiky. Menová politika  nie je zameraná na tvorbu zisku, ale na udržanie cenovej stability.  Rok 2002  charakterizuje z pohľadu menovej politiky okrem dosiahnutia priaznivej miery inflácie a významného rastu hrubého domáceho produktu predovšetkým nárast devízových rezerv najmä z titulu  privatizácie a s tým súvisiaci nárast objemu sterilizácie, to znamená zdrojov bánk a štátu alokovaných v Národnej banke Slovenska. Rozdiel v úročení devízových aktív Slovenskej republiky na medzinárodných finančných trhoch a v úročení zdrojov uložených v Národnej banke za domáce úrokové sadzby nevyhnutne pôsobil na zhoršovanie  hospodárenia centrálnej banky. Výška sterilizácie v NBS súvisela predovšetkým s privatizačnými  aktivitami a s prívalom investícií. Podľa rozhodnutia vlády Slovenskej republiky časť prostriedkov z privatizácie Slovenského plynárenského priemyslu bola vyčlenená na dôchodkovú reformu. Tento depozit bol úročený aktuálnou sadzbou v dobe vzniku vkladu vo výške 8,15 percenta. Oproti tomu získala Národná banka Slovenska devízové prostriedky, ktoré umiestnila v zahraničí za sadzby platné na medzinárodných finančných trhoch, ktoré sú nižšie. Výška domácich úrokových sadzieb je determinovaná realizáciou menovej politiky NBS v zmysle jej zákonných cieľov. Dodatočný nárast sterilizácie súvisel čiastočne so znížením povinných minimálnych  rezerv k 1. 1. 2002, ale najmä s intervenciami  Národnej banky Slovenska na devízovom trhu s cieľom zabrániť neprimeranému zhodnocovaniu slovenskej koruny nepodloženým primeraným vývojom makroekonomických fundamentov. Strata z držby devízových rezerv súvisela aj s výrazným znehodnotením amerického dolára voči eur, respektíve voči slovenskej korune. Referenčnou menou  na výkon menovej politiky je s ohľadom na naše integračné ambície vstupu do Európskej únie, neskôr Európskej menovej únie európska mena eur. V rámci stratégie investičnej politiky NBS však Centrálna banka disponuje aj s istým objemom amerických dolárov. Zhodnotením slovenskej koruny voči americkému doláru pri udržiavaní relatívne stabilného kurzu voči eur tak vznikla kurzová strata. Uvedené skutočnosti  sa premietli v hospodárskom výsledku NBS. Za rok 2002 dosiahla banka výnosy vo výške 45,1 miliardy Sk korún a náklady v objeme 69,9 miliardy Sk a vykázala stratu vo výške 24,8 miliardy Sk. Výšku celkovej straty zásadne ovplyvnila strata z finančných činností banky objemom 23 miliárd korún, z toho strata z devízových operácií, ktorá bola tvorená najmä kurzovými rozdielmi, predstavovala sumu 23,5 miliardy korún. Kurzové rozdiely sú priamo závislé od vývoja kurzu slovenskej koruny k eur a slovenskej koruny k americkému doláru, ako aj od veľkosti otvorenej devízovej pozície. Pri otvorenej devízovej pozícii 332,4 miliardy korún zmena kurzu o 1 percento má za následok kurzové rozdiely vo výške 3,3 miliardy korún. Strata z obchodov s bankami vo výške 4,5 miliardy korún súvisela predovšetkým so sterilizáciou nadmernej likvidity  bankového sektora. Strata z obchodov so Slovenskou republikou v objeme 4,2 miliardy Sk predstavovala úroky platené z deponovaných  vkladov štátnych inštitúcií v NBS. Najväčší podiel tvorili najmä úroky platené Ministerstvom financií  Slovenskej republiky z termínovaného vkladu z privatizácie SPP vo výške 2,3 miliardy korún. Priaznivý vplyv na hospodársky výsledok banky za rok 2002 mal zisk z cenných papierov v portfóliu NBS dosiahnutý vo výške 9,8 miliardy korún. Výnosnosť USD investičného portfólia  a euroinvestičného portfólia v roku 2002 bola vyššia, ako bolo predpokladané  a ako boli priemerne dosahované výnosy na medzinárodných trhoch. Náklady na prevádzkové činnosti NBS v roku 2002 sa čerpali vo výške 2 miliardy korún a tvorili iba 2,9 percenta z celkových nákladov banky, z toho náklady na zamestnancov boli čerpané vo výške 0,6 miliardy korún v súlade so zámermi banky v mzdovej oblasti  na rok 2002. Nakupované  výkony, to znamená dodávky služieb, prác energie, materiálu a tak ďalej sa v roku 2002 čerpali v sume  500 miliónov korún. Ako som už uviedol, strata Národnej banky Slovenska za rok 2002 predstavovala objem 24,8 miliardy korún. V súlade s § 38 ods. 2 zákona Národnej rady Slovenskej republiky o Národnej banke Slovenska banková rada na svojom druhom rokovaní dňa 24. januára tohto roku schválila, že vykázaná strata ostane neuhradená, prevedie sa do nasledujúceho účtovného obdobia a uhradí sa zo ziskov budúcich účtovných období a ostatných zdrojov NBS. V zmysle zákona Národnej rady Slovenskej republiky o NBS účtovnú uzávierku Národnej banky Slovenska overuje audítor. Audítora určuje Najvyšší kontrolný úrad Slovenskej republiky, audítorom účtovnej uzávierky NBS za rok 2002 bola firma Deloitte and Touche, spoločnosť s ručením obmedzeným. Audítor vydal v účtovnej uzávierke NBS za rok 2002 správu s nepodmieneným názorom bez výhrad. Vážené panie poslankyne, vážení páni poslanci. Predložený materiál  bol prerokovaný vo  výboroch Národnej rady Slovenskej republiky, kde neboli k nemu vznesené pripomienky a bol odsúhlasený bez výhrad. Na základe môjho stručného hodnotenia výsledkov NBS za rok 2002,  ako aj doloženého auditu firmy  Deloitte and Touche, spoločnosť s ručením obmedzeným,  si vám dovoľujem navrhnúť, aby Národná rada Slovenskej republiky zobrala na vedomie výsledky hospodárenia NBS za rok 2002 tak, ako sú obsiahnuté v predloženom materiáli. Vážené panie poslankyne, vážení páni poslanci, ďakujem vám za pozornosť.